Diari Oficial de la Generalitat Valenciana


Sumari del DOGV 5049, del 14-07-2005 (2005/8163)

RESOLUCIÓ de 4 de juliol de 2005, del conseller de Sanitat, sobre actualització dels requisits d'utilització de la recepta mèdica oficial de la Conselleria de Sanitat, amb signatura electrònica reconeguda.
-------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2005/07/04/(1)/dof/vci/html**

### Dades del document

Número de DOGV
:   5049

Data del DOGV
:   14-07-2005

Secció del DOGV
:   I. DISPOSICIONS GENERALS

Número del document
:   2005/8163


Data del document
:   04-07-2005

Organisme emissor
:   Conselleria de Sanitat

Tipus de document
:   Resolució

Descriptors 

:   * document oficial
    * farmacologia
    * control sanitari
    * comunicació de dades
    * telecomunicació
    * legislació farmacèutica
    * legislació
    * signatura electrònica
    * medicament

RESOLUCIÓ de 4 de juliol de 2005, del conseller de Sanitat, sobre actualització dels requisits d'utilització de la recepta mèdica oficial de la Conselleria de Sanitat, amb signatura electrònica reconeguda. [2005/X8163]
  
L'article 3.2 del Reial Decret 1.663/1998, de 24 de juliol de 1998, pel qual s'amplia la relació de medicaments que s'exclouen del finançament a càrrec de fons de la Seguretat Social o a fons estatals afectes la sanitat, limitava l'exclusió en determinats subgrups terapèutics per a alguna de les indicacions de les especialitats farmacèutiques incloses en estos subgrups o la seua utilització per col·lectius específics. Els subgrups terapèutics, segons la redacció del reial decret esmentat, que inclouen especialitats farmacèutiques amb finançament restringit a través de recepta oficial de la Conselleria de Sanitat són:
  
- Laxants osmòtics orals: lactitol, lactulosa i monofàrmacs semblants per a la prevenció i tractament de l'encefalopatia portosistèmica, per a majors de 65 anys i si és el cas, quan estiguen contraindicats altres laxants.
  
- Altres preparats per a la teràpia del miocardi: carnitina en dèficits primaris i secundaris diagnosticats en atenció especialitzada.
  
- Expectorants, inclosos mucolítics sense antiinfecciosos: monofàrmacs per a utilització en MPOC i malalties associades, segons la classificació internacional de malalties.
  
Estes especialitats incorporen en l'embalatge exterior un cupó precinte d'Assistència Sanitària de la Seguretat Social (AASS) diferenciat i el símbol ?I- en la part superior dreta de l'embalatge. Les instruccions del director general d'Atenció Primària i Farmàcia, de 26 d'agost de 1998, dictades basant-se en la promulgació del reial decret esmentat, van regular a la Comunitat Valenciana la prescripció de les especialitats farmacèutiques amb finançament restringit. En estos supòsits, el facultatiu prescriptor, a més de reflectir en la història clínica les dades clíniques o diagnòstics, ompliria en l'espai destinat a ?Advertències al farmacèutic- de la recepta mèdica oficial de la Conselleria de Sanitat les inicials en majúscules ITF (indicació terapèutica finançada), estampant la seua signatura i la seua rúbrica.
  
D'altra banda, el visat d'Inspecció de Servicis Sanitaris previ a la dispensació d'especialitats farmacèutiques recolza la seua base normativa, a nivell estatal, en l'article 31.2 de la Llei 16/2003, de 28 de maig del 2003, de Cohesió i Qualitat del Sistema Nacional de Salut (segons la redacció de la Llei d'Acompanyament per al 2004) i el Reial Decret 946/78, de 14 d'abril de 1978, pel qual es regula el procediment d'avaluació i control de la prestació farmacèutica de la Seguretat Social. L'execució d'esta normativa, pel que fa a la prescripció i visat de receptes, es regula per la Circular 6/93, del director del Servei Valencià de Salut de procediment per al visat de receptes per la Inspecció Sanitària i la Resolució de 14 de juliol del 2004, del conseller de Sanitat, per la qual s'adequa el format del document oficial informatitzat, recepta del Sistema Nacional de Salut de la Comunitat Valenciana, editat pel gestor integral de la prestació farmacèutica Gaia.
  
El Concert, de 23 de juny de 2004, entre la Conselleria de Sanitat i els col·legis oficials de farmacèutics de les províncies d'Alacant, Castelló i València, pel qual es fixen les condicions per a l'execució de la prestació farmacèutica a través de les oficines de farmàcia contempla el visat en l'entorn de recepta electrònica (annex A, apartat IV, secció A.3.3.), prenent el compromís la Conselleria de Sanitat d'agilitar tots els tràmits que afecten el visat d'Inspecció de Servicis Sanitaris (annex B, apartat II.1). Amb caràcter general, quant a la dispensació, s'acorda que les receptes tenen un termini de validesa de 10 dies naturals, comptats a partir de la data de la prescripció que determina el facultatiu en la recepta o si és el cas de la del visat (annex B, apartat III, secció A) matisant (annex B, apartat III, secció C.2) que, si no hi figura la data del visat, es considera que este s'ha fet en la mateixa data consignada per a la data de la prescripció.
  
La Comunitat Valenciana, i en particular el seu entorn sanitari públic, està incorporant com a element substancial en els processos de treball les tecnologies de comunicació i informació. La integració d'estes tecnologies se sustenta en la necessitat d'eliminar circuits administratius, suportats per ciutadans i professionals, al mateix temps que auxilia en les decisions clíniques. Estes iniciatives, en la seua vessant normativa, es constaten, entre altres, en l'Orde de 14 de juliol de 2004, de la Conselleria de Sanitat, per la qual es regula la utilització de la signatura electrònica reconeguda en els documents sanitaris de la Conselleria de Sanitat i l'aplicació de normatives estatals, entre estes, la possibilitat de l'edició de receptes en suport informàtic, regulat en l'article 85.6 de la Llei 25/90 del Medicament. D'altra banda, per tal de mantindre la veracitat i consistència de la informació recollida en la història clínica electrònica es desaconsella la possibilitat de fer esmenes o ratllades sobre receptes que s'hagen imprés amb signatura electrònica reconeguda, atés que es produïx una falta de concordança entre el registre electrònic i la informació de la recepta mèdica.
  
Per tant, la progressiva implantació de la història clínica electrònica (Abulcassis) en tota la xarxa ambulatòria de la Conselleria de Sanitat aconsella emetre les instruccions següents.
  
Instruccions
  
1. Prescripció d'especialitats farmacèutiques amb finançament restringit en receptes mèdiques oficials de la Conselleria de Sanitat.
  
1.1 Medicaments amb finançament restringit. En les prescripcions d'especialitats farmacèutiques amb finançament restringit en receptes mèdiques oficials de la Conselleria de Sanitat s'anul·la el requisit d'incorporar la llegenda ITF (indicació terapèutica finançada) i la nova signatura del facultatiu prèvia a la dispensació per l'oficina de farmàcia.
  
2. Prescripció i planificació de receptes mèdiques oficials de la Conselleria de Sanitat en centres sanitaris de l'Agència Valenciana de Salut amb història clínica electrònica (Abulcassis).
  
2.1 Tractaments mèdics i nombre de receptes. El nombre de receptes necessàries per a cobrir un tractament establit per un facultatiu de l'Agència Valenciana de Salut per a un medicament o producte sanitari es calcularà basant-se en el format seleccionat i en la posologia establida per a un pacient. S'entregaran al pacient, depenent de la duració del tractament, les receptes per a cobrir un tractament màxim de 90 dies, limitant l'entrega a 4 receptes per producte, sempre que queden assegurats almenys 30 dies de tractament segons criteri mèdic.
  
2.2 Data d'emissió i data de prescripció. La data d'emissió es correspon amb el dia d'impressió de la recepta. La data de prescripció es calcula basant-se en el format seleccionat i en la posologia establida, que en el conjunt dels tractaments pautats a un pacient, garantisquen 30 dies de tractament. Les receptes prescrites han de portar per a la utilització del primer envàs una data d'emissió coincident amb la data de prescripció. Les receptes consecutives han de portar la data d'emissió del dia de la impressió i diferents dates de prescripció ajustades als càlculs de la data d'utilització i dispensació. La validesa de la recepta és de 10 dies naturals a partir de la data de prescripció.
  
2.3 Planificació de tractaments mèdics. Els tractaments planificats es podran pautar per a un màxim de 365 dies, observant les situacions següents:
  
- Els titulars mèdics de CLA (codi de lloc assistencial) i llocs CRC (catàleg de recursos corporatius), així com els facultatius mèdics especialistes podran planificar tractaments farmacològics superiors a 90 dies.
  
- El tractament instaurat no superarà els 90 dies en prescripcions de metges de família i pediatres per a pacients que, sense ser de la quota mèdica del prescriptor, estiguen assignats al centre des d'on es fa la prescripció.
  
- El tractament instaurat no superarà els 30 dies en les situacions següents: a) pacients no assignats a un centre d'atenció primària des d'on es realitza la prescripció; b) prescripcions realitzades des d'un CLA/recurs d'atenció continuada; c) prescripcions per a pacients amb targeta SIP corresponent a una acreditació de ?no empadronats menor d'un mes?.
  
2.4 Entrega de receptes mèdiques per a tractaments planificats. La signatura electrònica reconeguda permet que la impressió i entrega de les receptes planificades s'efectue en la unitat d'admissió-citació o en les consultes d'infermeria. Si en la sol·licitud d'un pacient d'entrega de les receptes planificades s'advertira la caducitat o pèrdua de les receptes, es facilitarà la citació per a la consulta del metge. Entregades les primeres receptes dels tractaments planificats des del nivell d'especialitzada, les receptes per a completar el tractament seran, habitualment, subministrades des del centre de salut on es trobe adscrit el pacient. En tot cas, des de tots els centres sanitaris es podran recuperar i entregar al pacient les receptes planificades.
  
2.5 Revisió de tractaments. Tots els tractaments planificats han de ser revisats almenys una vegada a l'any.
  
3. Gestió del visat d'inspecció de servicis sanitaris previ a la dispensació de receptes mèdiques oficials de la Conselleria de Sanitat.
  
3.1 Prescripció de productes farmacèutics amb visat electrònic d'Inspecció de Servicis Sanitaris. En la sol·licitud electrònica d'autorització per prescripció de tractaments amb productes farmacèutics amb visat d'Inspecció de Servicis Sanitaris, el facultatiu mèdic omplirà obligatòriament els següents apartats de la història clínica electrònica: diagnòstic, indicació terapèutica del producte farmacèutic i una informació addicional en funció del producte sol·licitat. En el supòsit d'una sol·licitud electrònica de visat suportada en un informe d'un facultatiu diferent del prescriptor, addicionalment, es registraran les següents dades d'identificació: centre sanitari, nom del facultatiu, especialitat mèdica i data de l'informe. Només en este últim supòsit, els informes mèdics han de remetre's mensualment a la Inspecció Mèdica de referència.
  
3.2 Autorització de tractaments amb visat electrònic d'Inspecció de Servicis Sanitaris. L'inspector mèdic autoritzarà el visat electrònic del tractament per un període determinat i en cas de denegació de la sol·licitud, n'ha d'exposar els motius i informar-ne electrònicament.
  
3.3 Entrega de receptes mèdiques oficials amb visat electrònic d'Inspecció de Servicis Sanitaris. El pacient podrà recollir les receptes inicials de tractaments sotmesos a visat d'Inspecció de Servicis Sanitaris en un termini màxim de cinc dies hàbils des de la data de la seua sol·licitud. Les receptes de continuació del tractament tindran un circuit comú a les receptes planificades referenciades en l'apartat anterior. Les receptes amb visat electrònic d'Inspecció de Servicis Sanitaris han de presentar, a més de la signatura electrònica reconeguda del facultatiu prescriptor, la signatura electrònica reconeguda de l'inspector de Servicis Sanitaris que autoritza el visat del tractament. En el volant d'instruccions per al pacient ha de quedar registrat el termini d'autorització corresponent al visat electrònic d'inspecció.
  
3.4. Validesa de les receptes mèdiques oficials amb visat d'Inspecció de Servicis Sanitaris. L'Agència Valenciana de Salut prioritzarà l'edició de receptes mèdiques oficials amb visat d'Inspecció de Servicis Sanitaris electrònic. No obstant, i mentre no s'aconseguisca la informatització de tot el sistema ambulatori, per a determinar la validesa de la recepta mèdica oficial de la Conselleria de Sanitat amb visat d'Inspecció de Servicis Sanitaris s'observarà:
  
- La data del visat ha de ser igual o anterior a la data de dispensació.
  
- Amb caràcter general per a la dispensació, les receptes han de tindre un termini de validesa de 10 dies naturals comptats a partir de la data del visat d'Inspecció de Servicis Sanitaris.
  
- Les receptes mèdiques oficials visades amb signatura electrònica reconeguda de la Inspecció de Servicis Sanitaris tindran un termini de validesa de 10 dies naturals comptats a partir de la data de prescripció.
  
- Transitòriament, per a facilitar l'accessibilitat dels pacients a les receptes mèdiques dels tractaments planificats en el sistema Abulcassis i evitar la caducitat de les receptes en el tràmit administratiu, les receptes amb signatura electrònica reconeguda d'un facultatiu mèdic i segell d'Inspecció de Servicis Sanitaris, pel que fa a dispensació, tindran un termini de validesa de deu dies comptats des de la data de prescripció, llevat que la data de prescripció siga anterior a la data de visat, que en este últim supòsit serà de deu dies des de la data del visat d'Inspecció de Servicis Sanitaris.
  
4. Esmenes i anul·lació de receptes mèdiques oficials de la Conselleria de Sanitat amb signatura electrònica reconeguda.
  
4.1 Esmenes i ratllades en les receptes mèdiques. A fi a mantindre la veracitat i consistència de la informació recollida en la història clínica electrònica, no s'han de fer esmenes o ratllades sobre les receptes mèdiques oficials que s'hagen imprés amb signatura electrònica reconeguda, evitant així una falta de concordança entre el registre electrònic i la informació de la recepta mèdica impresa.
  
4.2 Anul·lació o cancel·lació electrònica de receptes mèdiques oficials. L'anul·lació d'una recepta mèdica oficial en el sistema d'informació de la Conselleria de Sanitat es produïx, normalment, en els casos de problemes en la impressió d'una recepta amb signatura electrònica reconeguda. Les noves receptes impreses tindran un número de recepta mèdica oficial diferent, i quedaran inhabilitades les receptes anul·lades. Per a evitar la circulació de receptes, tant en els supòsits d'anul·lació, com en els supòsits de receptes cancel·lades per interrupció del tractament, s'ha de procedir a la destrucció del suport en paper d'estes receptes.


Còpia Permalink ELI